PTT บวก 0.61% สวนตลาด กูรูมองรับประโยชน์ราคาน้ำมันดีดตัว-กำไรปีนี้โต
PTT บวก 0.61% สวนตลาด กูรูมองรับประโยชน์ราคาน้ำมันดีดตัว-กำไรปีนี้โต
27 มี.ค. 2558

ผู้สื่อข่าวรายงานว่า บริษัท ปตท. จำกัด (มหาชน) หรือ PTT ณ เวลา 10.36 น. อยู่ที่ระดับ 328.00 บาท บวก 2.00 บาท หรือ 0.61% ด้วยมูลค่าซื้อขาย 265.75 ล้านบาท สวนภาวะตลาดหุ้นไทยติดลบ โดย ณ เวลา 10.40 ดัชนีอยู่ที่ระดับ 1,494.81 จุด ลบ 1.60 จุด หรือ 0.11% ด้วยมูลค่าซื้อขาย 7,576.10 ล้านบาท

บล.เคทีบี(ประเทศไทย)ระบุในบทวิเคราะห์วันนี้ (27 มี.ค.58) ว่า หุ้นกลุ่มที่คาดว่าจะได้รับความสนใจจากนักลงทุน จะเป็นกลุ่มน้ำมัน ทั้งบมจ.ปตท.(PTT),บมจ.ไทยออยล์(TOP),บมจ.ไออาร์พีซี(IRPC) และบมจ.ปตท.สำรวจและผลิตปิโตรเลียม(PTTEP) ที่ได้ประโยชน์จากราคาน้ำมันที่สูงขึ้น            
ด้าน บล.เคที ซีมิโก้ ระบุในบทวิเคราะห์ โดยมองว่ากำไรของ PTT ผ่านพ้นจุดต่ำสุดไปแล้วในปี 57 และจะมีการเปลี่ยนแปลงที่ดีขึ้นในปี 58 โดยคาดกำไรสุทธิที่ 9.6 หมื่นล้านบาท เพิ่มขึ้น 75% จากช่วงเดียวกันของปีก่อน โดยปีนี้จะได้รับประโยชน์เต็มปีจาก การปรับขึ้นราคาก๊าซปิโตรเลียมเหลว(LPG) และก๊าซธรรมชาติสำหรับยานยนต์(NGV)
นอกจากนี้ ยังมีประเด็นหนุนระยะสั้นเรื่องการขายหุ้น บมจ.บางจากปิโตรเลียม(BCP)และจะตามมาด้วยการขายหุ้นให้กับประชาชนทั่วไปครั้งแรก(IPO)ของบริษัท โกลบอล เพาเวอร์ ซินเนอร์ยี่(GPSC) ในครึ่งแรกปีนี้ โดยให้ราคาพื้นฐานของ PTT ที่ 398 บาท